Diari Oficial de la Generalitat Valenciana


Sumari del DOGV 9981, del 12-11-2024 (2024/11597)

DECRET 167/2024, de 12 de novembre, del Consell, pel qual s'aproven les bases reguladores i el procediment de concessió directa d'ajudes urgents de lloguer de vivenda per a contribuir a pal·liar els efectes produïts pel temporal de vent i pluges iniciat el 29 d'octubre de 2024 a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/11/12/167/dof/vci/html**

### Dades del document

Número de DOGV
:   9981

Data del DOGV
:   12-11-2024

Secció del DOGV
:   I. DISPOSICIONS GENERALS

Número del document
:   2024/11577

CVE
:   KQYW-F-8133-99034

Data del document
:   12-11-2024

Organisme emissor
:   Presidència de la Generalitat / Vicepresidència i Conselleria de Servicis Socials, Igualtat i Vivenda

Tipus de document
:   Decret

Correcció d'errades

Anàlisi jurídica

 Descriptors 

:   * lloguer
    * suport econòmic
    * habitatge
    * desastre natural
    * inundació

El dia 29 d’octubre de 2024, la Comunitat Valenciana s’ha vist afectada per una depressió aïllada en nivells alts (d’ara en avant, DANA) que ha comportat un temporal de pluges d’una intensitat, extensió i abast inusitats, amb registres de precipitació acumulada que han superat àmpliament els 400 litres per metre quadrat en 24 hores en moltes localitats, així com fortíssims vents, que han afectat milers de ciutadans i ciutadanes pel que fa a la seua vivenda i als seus béns, a la seua capacitat de transport, o al seu accés als servicis bàsics, sense oblidar la irreparable pèrdua de vides humanes. A més, el temporal ha ocasionat importants danys a béns i infraestructures, i ha provocat considerables gastos, derivats de les actuacions urgents que, a conseqüència del temporal, s’estan escometent per les diferents administracions. Però, sobretot, el temporal ha destruït o danyat greument gran part de les pertinences i equipament domèstic bàsic de les persones més directament afectades.

És per això que resulta imprescindible abordar de manera immediata les actuacions necessàries per a proveir les persones més directament afectades pel temporal dels mitjans indispensables que requerixen en estos difícils moments.

Donada la intensitat del temporal, la superfície i el nombre de persones afectades per este, i els efectes catastròfics que ha originat, els danys s’han de reparar amb la màxima urgència per a poder atendre les necessitats bàsiques de les persones damnificades; hi concorren, a més, circumstàncies singulars i raons d’interés públic, social, econòmic i humanitari que dificulten la convocatòria pública d’ajudes i en justifiquen l'atorgament en règim de concessió directa, d’acord amb el que es preveu en l’article 22, apartat 2.c), de la Llei 38/2003, de 17 de novembre, general de subvencions, i en l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

Per tot això, es va publicar l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana, el qual, en l’apartat quint, disposa que les conselleries competents posaran en marxa amb urgència mesures destinades a impulsar la recuperació de les àrees afectades pel temporal, incloent-hi, entre altres, la concessió d’ajudes a persones físiques la vivenda habitual de les quals haja quedat destruïda o amb danys que afecten la seua estructura.

Per això, el Consell, a través del Decret 163/2024 de 4 de novembre, ja va aprovar les bases reguladores i el procediment de concessió directa d’ajudes urgents per a pal·liar la pèrdua de béns de primera necessitat de les persones físiques produïda per este temporal, atés que resultava imprescindible abordar de manera immediata les actuacions necessàries per a proveir les persones més directament afectades pel temporal dels mitjans indispensables que requerixen en estos difícils moments.

No obstant l'anterior, a causa del gran nombre de vivendes que han vist afectades les seues condicions d'habitabilitat pels danys produïts pel temporal i dels desallotjaments duts a terme a conseqüència de la revisió d'edificis, és necessari facilitar l'accés a les persones afectades al finançament dels gastos de lloguer d'una nova vivenda, perquè gradualment puguen reprendre les seues vides mentres es duu a terme la rehabilitació de les seues llars .

D’acord amb el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i amb el Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat, correspon a la Presidència l’impuls de l’acció interdepartamental del Consell, i a la Vicepresidència i Conselleria de Servicis Socials, Igualtat i Vivenda les competències en matèria de polítiques de prestació social, servicis socials, dependència, persones amb diversitat funcional, igualtat, famílies, infància i adolescència, adopcions, joventut, dona, persones migrants, cooperació al desenrotllament, voluntariat social i vivenda, per la qual cosa competix a este últim departament del Consell la planificació i el desenrotllament de les mesures necessàries per a portar a terme esta actuació, donat el seu caràcter humanitari.

Per tot el que s’ha exposat, i com que s’han seguit els tràmits que s’arrepleguen en l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; en virtut del que disposen els articles 28.c) i 33.2 de la Llei 5/1983, de 30 de desembre, de la Generalitat, del Consell; a proposta conjunta del president de la Generalitat i de la Vicepresidència i Conselleria de Servicis Socials, Igualtat i Vivenda, amb la deliberació prèvia del Consell en la reunió de 12 de novembre de 2024,

DECRETE

*Article 1. Objecte del decret*

1. L'objecte d'este decret és aprovar les bases reguladores i establir el procediment per a la concessió directa d'ajudes per a facilitar l'accés a una vivenda en règim d'arrendament a les persones la vivenda habitual de les quals i permanent haja resultat afectada per danys ocasionats en algun dels municipis afectats pel temporal de vent i pluges iniciat el 29 d'octubre de 2024 a la Comunitat Valenciana.

2. Per a això s’avoca la competència, conforme al que es disposa en l’article 10 de la Llei 40/2015, d’1 d’octubre, de règim jurídic del sector públic, per concórrer-hi raons d’interés social, econòmic i humanitari.

3. La relació de municipis afectats pel temporal es determina en l’annex, que podrà ser modificat per resolució de la Conselleria de Justícia i Interior, a proposta de la direcció de l’AVSRE, i que haurà de publicar-se en el *Diari Oficial de la Generalitat Valenciana*.

*Article 2. Raons d’interés públic que concorren en la seua concessió i impossibilitat de la seua convocatòria pública*

1. Estes subvencions es concedixen de manera directa, en aplicació del que es preveu en l’article 22.2.c) de la Llei 38/2003, de 17 de novembre, general de subvencions, en relació amb el que establixen els apartats 2 i 3 de l’article 28 de la llei mencionada, i l’article 168.1.C) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, per concórrer-hi raons d’interés econòmic, social i humanitari, en virtut de les circumstàncies de què s’ha deixat constància en l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana.

Les subvencions regulades en este decret tenen un caràcter singular, derivat del caràcter excepcional i únic dels esdeveniments que motiven el procediment en qüestió. Donat l’objecte específic de les subvencions, es requerix una concessió directa i no és procedent una convocatòria pública.

2. En concret, les raons d'interés públic que justifiquen l'atorgament directe de les subvencions radiquen en la urgència a atendre les necessitats de lloguer de les persones físiques per la inhabitabilitat sobrevinguda de les seues vivendes a conseqüència del temporal a què es referix este decret.

*Article 3. Règim jurídic aplicable*

1. Estes subvencions es regiran, a més de pel que es disposa en este decret, per les disposicions de caràcter bàsic de la Llei 38/2003, de 17 de novembre, general de subvencions, i del reglament de la mencionada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i per la resta de normes de dret administratiu que hi siguen aplicables.

2. No obstant l'anterior, de conformitat amb la normativa vigent en el moment de producció d'efectes d'este decret, la funció interventora podrà ser substituïda pel control financer en les ajudes regulades en este, sense necessitat d'un acord previ del Consell.

*Article 4. Compatibilitat amb la normativa europea sobre ajudes públiques*

1. Les ajudes regulades en este decret són compatibles amb el mercat interior perquè, segons el que es disposa en l’article 107.1 del Tractat de Funcionament de la Unió Europea, són compatibles amb el mercat interior les ajudes destinades a reparar els perjuís causats per desastres naturals o per altres esdeveniments de caràcter excepcional.

2. Atés que es tracta d’ajudes no subjectes a l’article 107.1 del Tractat de Funcionament de la Unió Europea, i d’acord amb el que s’establix en l’article 3.4 del Decret 128/2017, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions establides per mitjà del present decret no requerixen notificació o comunicació a la Comissió Europea.

*Article 5. Objecte subvencionable*

1. Les ajudes previstes en este capítol tenen per objecte subvencionar l’arrendament a les persones físiques la vivenda habitual i permanent de les quals haja resultat afectada per danys ocasionats en algun dels municipis relacionats en l’annex conforme al que es preveu en l’article 1.

2. Dins de l’objecte subvencionable es considera inclòs el preu d’arrendament, fiances i garanties motivades, si és el cas.

3. Per vivenda habitual i permanent s’entén la que constituïx el domicili de residència efectiva, continuada i permanent de la unitat de convivència segons les dades que consten en el padró municipal.

4. Únicament es podrà presentar una sola sol·licitud d’ajuda per vivenda.

*Article 6. Requisits i persones beneficiàries*

1. Podran ser beneficiàries d’esta ajuda les persones físiques que tinguen situada la vivenda habitual i permanent en algun dels municipis afectats pel temporal i que haja resultat danyada o afectada per una orde de desallotjament que impedisca accedir-hi o usar-la.

2. En cas de defunció de la persona física propietària o arrendatària, podran ser beneficiaris de les ajudes els seus convivents en el moment de la defunció.

3. Estes ajudes no seran aplicables en cas que la persona sol·licitant o algun dels membres de la unitat de convivència siga titular d’una altra vivenda a la seua disposició situada a menys de 30 quilòmetres de la vivenda afectada i que no haja sigut afectada en la seua habitabilitat pel temporal.

*Article 7. Quantia de l’ajuda*

1. L'import de l'ajuda a concedir serà de 800 euros mensuals llevat que en el contracte d'arrendament conste un menor, i en este cas l'import a concedir serà este últim. En esta quantia s'entendrà inclòs, si és el cas, l'import corresponent a l'arrendament de garatges i trasters.

2. Se subvencionaran fins a 12 mensualitats de renda, així com l'import de la fiança i si és el cas, la garantia, si s'exigira, totes dues amb el límit de 800 euros.

3. L’import global màxim de les ajudes indicades en el present capítol puja a un total de 38.512.416 euros, amb la següent previsió de distribució d’anualitats:

a) 02.922.323, en l’exercici 2024, i

b) 65.839.584 euros en l’exercici 2025, condicionat a l’existència de crèdit adequat i suficient en el pressupost d’este exercici.

4. D’acord amb la previsió legal de l’últim paràgraf de l’article 168.1.C) de la Llei 1/2015, de 6 de febrer, estes ajudes s’imputaran a la dotació que s’habilite a este efecte en el pressupost del departament del Consell competent en matèria de vivenda mitjançant el corresponent expedient de modificació pressupostària.

*Article 8. Termini de presentació i requisits*

1. Les persones que sol·liciten les ajudes previstes en este capítol podran presentar la seua sol·licitud des de la data de producció d'efectes d'este decret d’este decret i fins al 30 de juny de 2025.

2. La sol·licitud ha de contindre la informació següent:

a) Declaració responsable del sol·licitant que complix els requisits exigits per a ser beneficiari de l’ajuda.

b) Identificació del compte bancari titularitat de la persona física beneficiària de les ajudes, juntament amb una declaració responsable que la titularitat del compte correspon a esta persona. En l’àmbit d’estes ajudes, no resultarà aplicable el procediment per a tramitar les altes, modificacions i baixes de les domiciliacions bancàries regulat en l’Orde 2/2022 de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.

c) Declaració responsable de l’existència de danys derivats del temporal, que podrà ser comprovada d’ofici per l’Administració

d) En el supòsit de l’article 16.2, cal acreditar la circumstància de defunció i convivència.

*Article 9. Lloc de presentació i procediment*

1. Les sol·licituds es presentaran preferentment de manera telemàtica, a través de la sol·licitud i la tramitació que estaran disponibles en la seu electrònica de la Generalitat, en l’enllaç següent:

<https://www.gva.es/va/inicio/procedimientos?id_proc=101517>

2. Així mateix, la documentació, degudament emplenada i firmada, podrà presentar-se en les oficines de coordinació de la postemergència creades per la Generalitat a este efecte, en les oficines habilitades preferentment en la de la localitat on se situa la vivenda o edifici, en les oficines de la xarxa Xaloc o, si és el cas, en el Servici Territorial de Vivenda de València, sense perjuí de les formes previstes en l’article 16.4 de la Llei 39/2015, d’1 d’octubre, del procediment administratiu comú de les administracions públiques.

3. Les mencionades unitats o oficines ho traslladaran al Servici Territorial de Vivenda de València, que comprovarà si el sol·licitant complix els requisits per a ser beneficiari de l'ajuda, l'existència de danys derivats del temporal en la vivenda del sol·licitant, que la vivenda constituïx la seua residència habitual i permanent o era convivent de la persona morta que fora propietari o titular del contracte d'arrendament, i que s'ha presentat una única sol·licitud per cada vivenda o edifici.

4. De conformitat amb l’article 68 de la Llei 39/2015, d’1 d’octubre, del procediment administratiu comú de les administracions públiques, si la documentació s’ha omplit de manera incompleta, si hi ha dos o més sol·licituds de subvenció que tracten sobre la mateixa vivenda o edifici, o si no s’han aportat els requisits i documents que s’assenyalen en l’article anterior, la o les persones interessades seran requerides perquè, en un termini de deu dies hàbils, corregisquen la falta, aporten els documents preceptius o aclarisquen quina de les persones sol·licitants té més dret a obtindre la subvenció, amb la indicació que, en cas de no fer-ho, es considerarà que desistixen de la seua sol·licitud, amb la resolució prèvia d’arxivament de l’expedient, que haurà de ser dictada en els termes que preveu l’article 21 de la norma mencionada; en este cas, la sol·licitud de la subvenció quedarà sense efecte i, per tant, perdran el dret a percebre-la.

5. Una vegada realitzades totes estes verificacions i actuacions, el Servici Territorial de Vivenda de València donarà trasllat a la Direcció General de Vivenda de la proposta de les persones que han de ser beneficiàries de la subvenció que es regula en esta disposició, que inclourà la manifestació expressa de totes les actuacions i verificacions dutes a terme. A este efecte, se'n podran remetre relacions parcials i podran dictar-se resolucions parcials amb la identificació de persones beneficiàries.

*Article 10. Consulta interactiva de dades i informació relativa al tractament de dades personals*

1. Per a la tramitació de l’ajuda, la persona sol·licitant podrà autoritzar, en la sol·licitud, l’Administració per a la consulta de les següents dades de la unitat de convivència, llevat que l’interessat s'hi opose:

a) Direcció General de Policia: consultar o verificar les dades d’identitat d’un ciutadà i consulta i verificació de dades de residència d’estrangers.

b) Institut Nacional d’Estadística: consulta de dades d’inscripció en la base padronal.

c) Direcció General del Cadastre: consulta de les dades cadastrals o obtenció d’informació en relació amb la titularitat cadastral de béns immobles en favor de la persona sol·licitant o alguna de les que formen part de la unitat de convivència d’alguna vivenda a Espanya.

2. En el cas que les persones sol·licitants no autoritzen estes consultes o s'hi oposen, hauran d’indicar-ne els motius i aportar, si és el cas, la documentació acreditativa corresponent. No podrà cedir-se a tercers la informació arreplegada de caràcter tributari o econòmic.

*Article 11. Òrgan gestor i òrgan competent per a l’atorgament de les ajudes*

1. La tramitació i la gestió de la subvenció correspon al Servici Territorial de Vivenda de València.

2. Correspon atorgar les subvencions regulades en el present decret a la persona titular de la Direcció General de Vivenda, a proposta del titular del Servici Territorial de Vivenda de València.

3. El termini màxim per a resoldre i publicar la resolució de les ajudes serà de tres mesos comptats a partir de la presentació de sol·licituds. Transcorregut este termini sense que s’haja dictat i publicat resolució expressa, els sol·licitants podran entendre desestimada la seua sol·licitud per silenci administratiu.

4. Si es desestimaren sol·licituds per falta de consignació pressupostària i, amb posterioritat a l'emissió de la resolució, s'incrementaren els crèdits destinats a finançar estes ajudes, o s'alliberara part del crèdit disponible inicialment, per renúncia del beneficiari, podria proposar-se la concessió de l'ajuda a les sol·licituds que s'hagueren desestimat per falta de crèdit següents a aquella en orde de la seua presentació que, estant completes, reuniren els requisits per a ser persona beneficiària de l'ajuda al lloguer, sempre que s'haja alliberat crèdit suficient per a atendre almenys una de les sol·licituds denegades.

*Article 12. Obligacions de les persones beneficiàries*

1. Les persones beneficiàries d’esta subvenció queden obligades a sotmetre’s a la normativa sobre supervisió, seguiment i control de subvencions, així com a facilitar tota la informació requerida per l’òrgan gestor de la subvenció. Igualment, quedaran en tot cas subjectes a les obligacions imposades per l’article 14 i concordants de Llei 38/2003, de 17 de novembre, general de subvencions.

2. De conformitat amb la normativa vigent, en el moment d’entrada en vigor d’este decret, a les persones físiques sol·licitants de les subvencions que es regulen en este capítol se’ls podrà reconéixer la condició de beneficiàries i procedir al pagament, encara que no estiguen al corrent en el compliment de les seues obligacions tributàries i davant de la Seguretat Social o tinguen la condició de subjectes deutors per una resolució de procedència de reintegrament.

*Article 13. Forma de pagament de la subvenció*

1. El 30 % de la subvenció es pagarà a la persona beneficiària de l’ajuda amb caràcter anticipat en el moment de la concessió a través d’una transferència al compte bancari designat per esta.

2. La resta de la subvenció s’abonarà trimestralment a la persona beneficiària, després que esta haja presentat els justificants de pagament a través de transferències bancàries realitzades en favor de l’arrendador, on consten les dades identificatives d’este i la mensualitat a què corresponen.

*Article 14. Règim de justificació i control de les subvencions*

1. La justificació de les ajudes es realitzarà mitjançant la presentació de la següent documentació:

a) Contracte d’arrendament en el qual es faça constar l’import de la renda mensual, així com el depòsit de fiança i la garantia equivalent a una mensualitat que puga ser exigida. Esta documentació només haurà d’aportar-se amb la primera justificació trimestral.

b) Els justificants de pagament del lloguer de la vivenda arrendada. A este efecte, la persona beneficiària haurà de presentar els documents acreditatius de les transferències bancàries efectuades a este efecte.

c) L’acreditació per qualsevol mitjà admissible en dret que els danys ocasionats pel temporal han afectat l’habitabilitat de la vivenda prèviament a la concessió, sense perjuí dels controls que puguen establir-se per a verificar-ne l’existència. Aquesta documentació només haurà d’aportar-se amb la primera justificació trimestral.

2. La Generalitat, a través del Servici Territorial de Vivenda de València i coordinat per la Direcció General de Vivenda, efectuarà la comprovació de la documentació justificativa.

3. Així mateix, es realitzarà un control de les ajudes concedides a les persones objecte d’este decret, que consistirà en la realització d’un control de camp sobre un mínim del 5 % de les ajudes concedides, seleccionades a través d’un procediment aleatori corregit per criteris de factors de risc. El resultat d’este control es comunicarà a la Direcció General de Vivenda, i es tramitaran els procediments de reintegrament de la subvenció concedida en el cas que s’haja advertit alguna anomalia en el procediment de concessió, i això sense perjuí de la realització de qualsevol altra comprovació que es considere convenient.

*Article 15. Minoració, anul·lació i reintegrament de les subvencions*

En cas que la comprovació duta a terme concloga que no queden acreditats els requisits per a la percepció de l’ajuda o per a la determinació de la seua quantia, les persones beneficiàries hauran de reintegrar la totalitat o una part de la quantitat percebuda, més els corresponents interessos de demora. En estos casos es procedirà a la incoació de l’oportú expedient, que, amb audiència prèvia de la persona interessada, serà resolt per la persona titular de l’òrgan gestor de la subvenció.

*Article 16. Compatibilitat de les ajudes*

1. La percepció d’estes ajudes serà compatible amb qualssevol altres que, amb la mateixa finalitat, puguen concedir altres entitats públiques o privades, així com indemnitzacions d’assegurança en la mesura que no superen els imports màxims de l’ajuda regulada en este capítol.

2. La persona beneficiària que obtinga una subvenció incompatible amb les atorgades a l’empara de les bases previstes en este capítol, haurà de comunicar-ho de manera fefaent i immediata a l’òrgan concedent.

DISPOSICIONS FINALS

*Primera. Habilitació per al desplegament del decret*

1. Es faculta la Vicepresidència i Conselleria de Servicis Socials, Igualtat i Vivenda per a dictar els actes d'execució necessaris del present decret.

2. Així mateix, la Vicepresidència i Conselleria de Servicis Socials, Igualtat i Vivenda podrà modificar el present decret en aquells aspectes la competència dels quals, per a la seua regulació, no és atribuïda específicament al Consell.

*Segona. Efectes*

El present decret produirà efectes a partir del dia 15 de novembre 2024.

Contra este decret, que posa fi a la via administrativa, es podrà interposar, potestativament, un recurs de reposició davant de l’òrgan que ha dictat l’acte, en el termini d’un mes des de la publicació del present decret en el *Diari Oficial de la Generalitat Valenciana*, d’acord amb el que es disposa en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de ser publicat en el *Diari Oficial de la Generalitat Valenciana*. Tot això de conformitat amb el que es disposa en els articles 10, 44 i 46 de la mencionada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s’utilitze qualsevol altra via que es considere oportuna.

  

València, 12 de novembre de 2024

Carlos Mazón Guixot

President de la Generalitat

Susana Camarero Benítez

Vicepresidenta i consellera de Servicis Socials, Igualtat i Vivenda


Còpia Permalink ELI